C 486/4
SK
Úradný vestník Európskej únie
21.12.2022
2.10 Mikropodniky a MSP, ktoré ponúkajú obchodnú hodnotu v oblasti obehového hospodárstva, klímy, biodiverzity, energie z obnoviteľných zdrojov a iných oblastiach Európskej zelenej dohody majú prirodzenú motiváciu skúmať nové obchodné príležitosti v týchto oblastiach, investovať do nich a využívať ich.
Majú veľa príležitostí, napríklad pri obnove budov, pri plánovaní a výstavbe infraštruktúry, v priemyselnej výrobe a údržbe zariadení, pri poskytovaní právnych a účtovných služieb a pri vývoji digitálnych riešení.
Proces transformácie do značnej miery závisí od ich inteligentných riešení vytvorených odborníkmi, ktorých zamestnávajú, čo podčiarkuje dôležitosť kvalitného a relevantného vzdelávania, odborného vzdelávania a prípravy a neustáleho zvyšovania kvalifikácie.
2.11 Najzraniteľnejšou skupinou mikropodnikov a MSP, ktorá zároveň najviac potrebuje informácie, sú na druhej strane podniky, ktoré sa domnievajú, že Európska zelená dohoda je len ďalším právnym predpisom, ktorý zvyšuje celkovú administratívnu záťaž, vystavuje ich súčasné obchodné modely tlaku a obmedzuje ich ziskovosť v prípade, že pokračujú vo svojom podnikaní tak ako doteraz.
To zdôrazňuje skutočnosť, že všetky kategórie mikropodnikov a MSP, či už ide o zraniteľné zaostávajúce podniky, nasledovateľov alebo lídrov, potrebujú podporu, ktorá je odlišná a špecificky zameraná práve na ne (2).
2.12 Okrem toho, pokiaľ ide o kapacitu a pripravenosť, medzi mikropodnikmi a MSP existuje veľa rozdielov z hľadiska povahy a rozsahu klimatických a environmentálnych problémov, požiadaviek a očakávaní, ktoré sa ich týkajú, a príležitostí, ktoré sa im otvárajú.
Rozdiely vyplývajú z rôznych faktorov: intenzita využívania prírodných zdrojov potrebných na podnikanie, veľkosť podniku, postavenie podniku v dodávateľských reťazcoch a podnikateľských ekosystémoch, umiestnenie podniku, typy zákazníkov, zdroje výrobných faktorov a geografické trhy podniku.
2.13 To si vyžaduje vysoko prispôsobené riešenia a dobre cielené politiky a opatrenia, ktoré zohľadňujú rozdiely napríklad medzi stredne veľkými podnikmi vo výrobnom priemysle, podnikmi pôsobiacimi v sektore pohostinstva a maloobchodu, rodinnými a tradičnými podnikmi, inovatívnymi startupmi, podnikmi sociálneho hospodárstva a remeslami a slobodnými povolaniami.
2.14 Napriek mnohým rozdielom medzi mikropodnikmi a MSP úspešný manažment zelenej transformácie v každom podniku sa začína riadnou informovanosťou a znalosťami o aktuálnych problémoch a trendoch, čo umožňuje vidieť silné a slabé stránky podniku, ako aj príležitosti a riziká, ktoré sa preň črtajú, a vymedziť, akú pozíciu chce zaujať v zelenej transformácii.
2.15 Najkonkrétnejšie úsilie na úrovni podniku súvisí s plánovaním, organizovaním a monitorovaním celkového podnikania vrátane výroby a obchodu s tovarom a službami, dopravy a logistiky a obstarávania energie, surovín a iných výrobných faktorov.
Klimatické a environmentálne aspekty sú tiež neoddeliteľnou súčasťou inovačných činností, rozvoja zručností a zapojenia všetkých zamestnancov, ako aj komunikácie a spolupráce so zainteresovanými stranami.
3.
Politiky a opatrenia na podporu mikropodnikov a MSP v rámci balíka Fit for 55 3.1 Aby mikropodniky a MSP mohli splniť ciele v oblasti znižovania emisií (Fit for 55) a boli schopné úspešne uskutočniť zelenú transformáciu, musia byť dôkladne informované a treba im pomôcť lepšie pochopiť dôsledky nových a zložitých legislatívnych návrhov (3).
Vyžaduje si to rozsiahle a cielené informačné opatrenia a opatrenia na zvyšovanie povedomia, ktoré by koordinovaným a doplnkovým spôsobom poskytovali Európska komisia a členské štáty.
Podnikateľské organizácie a komory majú takisto dôležitú úlohu pri informovaní a podpore svojich členov, pričom ich úsilie dopĺňajú poskytovatelia vzdelávania a odbornej prípravy, kancelárie regionálneho rozvoja, klastrové organizácie, sociálni partneri a príslušné organizácie občianskej spoločnosti.
3.1.1 Po ruskej invázii na Ukrajinu sú teraz politiky Európskej zelenej dohody predmetom otvorených konzultácií, pokiaľ ide o harmonogramy, z dôvodu nových mimoriadnych okolností a závislosti EÚ od energie a potravín z Ruska a Ukrajiny.
EHSV si uvedomuje tieto mimoriadne okolnosti a závislosti a domnieva sa, že od zelených cieľov by sa nemalo zo žiadneho dôvodu upustiť, bolo by však logické umožniť flexibilitu až do skončenia krízy.
(2) (3)
Smit, S.J., SME focus – Long-term strategy for the European industrial future (Zameranie sa na MSP – Dlhodobá stratégia pre priemyselnú budúcnosť Európy), Tematická sekcia EP pre politiky v oblastiach hospodárstva, vedy a kvality života, PE 648.776, apríl 2020.
Balík Fit for 55 obsahuje širokú škálu legislatívnych iniciatív, kde konečné rozhodnutie musia prerokovať inštitúcie.
Kým sa tento proces nedokončí, mikropodniky a MSP môžu sledovať len čiastočné informácie a čeliť neistote ohľadom budúcnosti.